আইপিএলের জন্য আজ ব্লু লাইনে বিশেষ পরিষেবা মেট্রো রেলের

কলকাতা: ফের জমজমাট ইডেন (Eden)। আইপিএলে (IPL 2025) আজ কলকাতা বনাম পাঞ্জাব (Kolkata Vs Panjab) ম্যাচ। ম্যাচ উপলক্ষে ক্রিকেটপ্রেমীদের জন্য স্পেশাল মেট্রো পরিষেবা চালু করল কলকাতা মেট্রো। এদিন মধ্যরাত পর্যন্ত ব্লু লাইনে চলবে মেট্রো। কলকাতা মেট্রোরেল কর্তৃপক্ষ জানিয়েছে, গ্রিন লাইন ২-এ মধ্যরাতের বিশেষ পরিষেবা বন্ধ থাকবে।

শনিবার ইডেনে মুখোমুখি হবে কলকাতা নাইট রাইডার্স ও পঞ্জাব কিংস। রাতে খেলা দেখে বাড়ি ফেরার সময় দর্শকদের কোনওরকম সমস্যায় যাতে না পড়তে হয়, সেই কারণে রাত্রিকালীন এই পরিষেবা। তবে যাত্রীদের গুণতে হবে বাড়তি ভাড়া।

আরও পড়ুন: আগামী ১ মাস ৭ ঘণ্টা করে বন্ধ থাকবে মা উড়ালপুল

কলকাতা মেট্রো কর্তৃপক্ষের তরফ থেকে জানানো হয়েছে, ক্রিকেট অ্যাসোসিয়েশন অফ বেঙ্গল (CAB) এবং কলকাতা নাইট রাইডার্সের পক্ষ থেকে মেসার্স গেমপ্ল্যান্স স্পোর্টস প্রাইভেট লিমিটেডের আবেদনে সাড়া দিয়ে ২৬ এপ্রিল ইডেনে খেলার জন্য মাঝরাতে স্পেশাল মেট্রো চালানোর সিদ্ধান্ত নিয়েছে। ২৬ এপ্রিল থেকে ২৮ এপ্রিল পর্যন্ত Communication Based Train Control (CBTC) কাজের জন্য হাওড়া ময়দান থেকে সল্টলেক সেক্টর ফাইভ পর্যন্ত গ্রিন লাইন সম্পূর্ণ বন্ধ রাখার সিদ্ধান্ত নেওয়া হয়েছে ৷ শনিবার, ব্লু লাইনে মেট্রো পরিষেবা পাওয়া গেলেও, গ্রিন লাইন ২-এ মধ্যরাতের পরিষেবা বন্ধ থাকবে।

ব্লু লাইনের এসপ্ল্যানেড মেট্রো স্টেশনের আপ লাইনের থেকে এদিন ১২টার সময় স্পেশাল মেট্রো ছাড়বে। ট্রেনটি দক্ষিণেশ্বর মেট্রো স্টেশন পৌঁছবে ঠিক রাত ১২টা ৩৩ মিনিটে। অপরদিকে, ব্লু লাইনের এসপ্ল্যানেড মেট্রো স্টেশনের ডাউন লাইন থেকে আরও একটি মেট্রো ঠিক রাত ১২টার সময় ছাড়বে। মেট্রো স্টেশন পৌঁছবে ১২টা ৩৩ মিনিটে।

তবে বিশেষ এই মেট্রোর জন্য যাত্রীদের ১০ টাকা সার্জ চার্জ দিতে হবে বলে জানিয়েছে মেট্রোরেল কর্তৃপক্ষ। সেই সঙ্গে স্মার্ট কার্ড রিচার্জ করার জন্য বা টোকেন কেনার জন্য এবং পেপার টিকিট কেনার জন্য ওল্ড এসপ্ল্যানেড মেট্রো স্টেশন এবং নিউ এসপ্ল্যানেড মেট্রো স্টেশনের কাউন্টারগুলি খোলা থাকবে।